十月旦讀子美北風吹瘴癘羸老思散策之句初寮嘗作十詩因次其韻  其二
作者：朱翌
朝代：宋

paragraphs: 問學要根柢，文章忌雷同。
字求反切當，義用訓詁通。
縱之逼論劍，收之入檀弓。
平生苦我心，不如作一農。
林間瀟灑侯，川上赤鯶公。
姑從賢者樂，勿笑鄙夫空。
秋宵引佳月，暑晝追凉風。
如此了一生，我其塞上翁。